हादरनि गुबुन-गुबुन हादरसाजों लोगोसे आसाम हादरसायावबो कर’ना जिउसाया गिलु-बालु महर लानो हमदोंसै। हरखाब कर’ना जिउसानि सनदेरनाया बांनायनि थाखाय हादरसा सोरखारा गं 8 जिल्लानि गुदि फरायसालिफोरखौ बन्द खालामनायनि उनाव गुवाहाटीखौ लानानै गोबां जिल्लानि गासै रंजालि बैसागु फालिथायनि हाबाफारिफोरखौ बोखां जोबदों । गुबुन फारसे गोबां कर’ना जिउसानि सनदेरनायनि थाखाय डिब्रुगड़ मुलुग सोलोंसालिनि पस्ट ग्रेजुएटनि आनजादखौ बोखांनानै होनायजों लोगोसे मुलुग सोलोंसालिनि आवथायाव थानाय गासै फरायसालिमाफोरनि आनजादफोरखौबो बोखांनानै होदों। ओजों तेजपुर मिरु मुलुग सोलोंसालियावबो कर’ना जिउसानि सनदेरनाया गिलु-बालु महर लादों होननानै खौरां मोन्दों। बुंनांगोनदि आसामाव थांनाय साननैसोनिफ्राय सानफ्रोमबो सा 500 सो सुबुंफोरा कर’ना जिउसाजों सनदेर जानायनि उनाव थांनाय 24 घन्टायाव हरखाब हादरसायाव सनदेर जानाय सुबुंफोरा सा 876 सिम बांनो हमनाय थासारिखौ लानानै सानथावना जानानै फैदों। खौरां मोननाय बादिब्ला कर’ना जिउसाजों सनदेर जानानै सा 2 सुबुङा जिउ खोमानो गोनां जादों। दा आसाम हादरसायाव सा 5268 सुबुंहा कर’ना जिउसाजों गाग्लोब जानानै दं। थारैनो हादरसायाव कर’नानि पजिटिभिटि रेटा 2.74 जौखोन्दोसिम बांनो हमदों। आसाम हादरसायाव कर’ना जिउसानि सनदेरनायखौ होबथानो थाखाय सावस्रि बिफानखौ नारा-नाथा गासैथिंबो नाजानाय नुनो मोनगासिनो दं । गोदान-गोदान देहा फाहामसालिफोरखौ कर’ना जिउसाजों सनदेर जानाय सुबुंफोरखौ देहा फाहामथाय होनो थाग-थियारि खालामनाय जादों होननानै खौरां मोननाय जादों। बेफोर देहा फाहामसालियाव नांगौ बादि मुलिफोरखौबो लाबोनानै दोनखाबाय। फोरमायनांगोनदि जाय जिल्लायाव सा 100 नि बांसिन कर’ना जिउसाजों साग्लोब जादों, बिदि जिल्लायाव थाखो बासिम गुदि फरायसालिफोरखौ फिन बिथोन होयासिम समसिम बन्द लाखिनो सोरखारा बिथोन होबाय। हादरसायाव कर’ना जिउसानि सनदेरनायखौ होबथानो थाखाय सोरखारा माखासे नेम-खान्थि खानानै होदों। बेफोर जाबाय मोनाबिलि 6 रिंगानि गेजेराव बन्द जागोन दखान, हाथाय-बाजार, सपिंमल। बासाव 50% दावबायारिफोरा गाखोनो हागोन, गसंनानै थांनो हानाय नङा। रिक्सा, अट’-टेक्सियाव द्राइभारजों लोगोसे सानै दावबायारिफोरा गाखोनो हागोन। सोलोंथाइ फसंथानफोराव 50 % सोलोंसाफोरा नुजाथिनो हागोन। नांथारगौ, जेब्लाबोनि गोनां मुवा रानग्रानि अनगायै सोरखारि-सोरखारि नङै गासैबो मावखुलियाव 50% मावफारियाफोरा नुजाथिनो हागोन। गोर्बोयाव थानाय, बा बोसोर बैसोनि उन्दै गथ’सा थानाय आइजो- मावफारियाफोरा ननिफ्राय खामानि मावनो हागोन। मोनाबिलि 6 रिंगानि उनावबो फार्मासिफोरा बन्द थाया। कभिड प्रट’कल मानिनानै मोनाबिलि 6 रिंगासिम खुला थागोन सेलुन आरो पार्लार। कभिड खान्थि मानिनानै उद्यग,साहा बागाननि खामानिफोरा सोलिबाय थागोन। जुलिनि हाबाफारिखौ लानानै गासैबो गावारि फसंथानफोराव सा 100 सो आलासिफोरा बाहागो लानो हागोन। गोथै सावनाय एबा फबनाय हाबाफारियाव सा 20 सुबुङा बाहागो लानो हागोन। धोरोमारि हाबाफारियाव घण्टासेयाव सा 20 सुबुं थानो हागोन। उदां जायगायाव बानजायनाय हाबाफारियाव मासिनि 50 % एबा सा 400 सुबुंफोरा नुजाथिनो हागोन। बन्द हलाव गासै मासिनि 50% ल’ नायगिरिफोरा बाहागो लानो हागोन। उदां जायगा एबा बन्द हल, जेरावबो गसंनानै नायनो एबा बाहागो लानो हानाय नङा। बेफोरखौ मानिनायनि अनगायैबो गावनो सांग्रांथि थानानै खुगायाव मास्क लानाय, साबोनजों आखाय सुनाय आरो सेनिटाइजार बाहायनायनि अनगायै गुबुन राहा गैया कर’ना जिउसानि सनदेर जानायनिफ्राय गोजानाव थानायनि। जियानो जाया मानो जों बयबो सांग्रां था आरो रैखायाव था कर’ना जिउसाजों सनदेर जानायनिफ्राय।